J. Brocka, poslanec: (2010-02-09):
Dámy a páni, sociálne podniky, tie, ktoré už na Slovensku vznikli ako iniciatíva vlády, iniciatíva ministerstva sociálnych vecí v boji s hospodárskou krízou a sociálne podniky mali byť jedným z protikrízových opatrení v boji s vysokou regionálnou nezamestnanosťou. Za 24 miliónov eur sa tak podarilo v úvodzovkách vytvoriť skoro 360 pracovných miest. Vychádza to okolo dvoch miliónov korún na vytvorenie jedného miesta. To sú také vysoké náklady, že takto vysoko dotované neboli novovytvorené pracovné miesta v žiadnej oblasti výroby, v automobilovom priemysle, v elektrotechnickom a iných. Sociálne podniky jednoducho patria medzi formu s vytváraním najdrahších miest. Našťastie ich vzniklo len veľmi málo týmto spôsobom. Čo je na tom odsúdeniahodné, že to verejnosť oprávnene kritizuje? Pretože je to podvod. Sociálne podniky, tak ako tých osem pilotných projektov vzniklo, je to podnikanie úzkej skupiny ľudí zo strany SMER za európske peniaze. Za sociálnymi podnikmi sú funkcionári, členovia aj poslanci strany SMER. Dámy a páni zo SMER-u sa ani neunúvali zdržovať vytváraním nejakých firemných schránok v zahraničí alebo v daňových rajoch. Dámy a páni zo SMER-u to nazvali tak ctihodne, že sociálne podniky, nakoniec, veď kto by mal už niečo proti tomu, aby sme zamestnávali znevýhodnených ľudí na trhu práce. Ale dnes, keď už vieme, že tieto vynaložené prostriedky na pilotné projekty Európska komisia nepreplatí, tak je to zneužitie peňazí nie Európskej únie na predražené pracovné miesta, je to zneužitie peňazí zo štátneho rozpočtu, zo slovenského štátneho rozpočtu. Tie fiktívne rôzne náklady ako analýzy pre sociálne podniky, ktoré vypracovávajú rôzne firmy, som si poznačil jednu, ktorá mi utkvela v pamäti BIC Banská Bystrica. Za 160 miliónov eur vypracujú po tri odborné analýzy pre horehronský a revúcky sociálny podnik. No chcel by som tie analýzy vidieť, určite by sa nám zišli aj poslancom pri našej poslaneckej práci v boji s nezamestnanosťou. Samozrejme po kontrole, ktorá musela prísť z Európskej komisie z Bruselu na tieto eseročky  SMER-u je evidentné, že Brusel žiadne peniaze nepreplatí, a tak to bude veľmi drahý špás, ktorý zaplatia naši občania, slovenskí daňoví poplatníci. Je to príklad ďalšieho nástenkového tendra, dokonca ešte aj, ak to nazvem ako defraudovaná suma, ešte aj tá je skoro tá istá. Len sa, samozrejme, vymenili mecenáši, teraz sú to z inej vládnej strany. Občanom oprávnene napádajú výrazy ako paraziti, pijavice, lebo aký iný výraz v tejto súvislosti môže človeku napadnúť, keď niekto takýmto spôsobom zneužíva také vznešené výrazy ako sociálny podnik. Dámy a páni, tieto eseročky nezarábajú na drogách, nezarábajú na bielom mäse a obchodovaní s bielym mäsom a tvária sa, že dávajú ľuďom prácu. Tá istá skupina ľudí organizovala tendre, z tej istej skupiny ich ľudia vyhrávali. Títo istí vypisovali ďalšie tendre a kde vyhrávali zasa s neprimeranými ponukami zase ľudia z tej istej strany. Dokonca ich ešte aj kontrolujú ľudia z tej istej strany a kruh sa uzatvára. V tlači to jeden novinár nazval, že takto funguje mafia a potom sa nečudujem, že pán premiér sa obáva o život, keď vie o takýchto spôsoboch a vie o takýchto ľuďoch vo svojom okolí. Aby sme eliminovali škody, ktoré takzvanými sociálnymi podnikmi páchajú, rozhodli sme sa podať túto novelu zákona o službách zamestnanosti. Pretože niektoré sociálne podniky sa zameriavali na podnikateľské aktivity, čo je v rozpore s cieľmi a poslaním zákona, chceme, aby zameranie týchto podnikov podliehalo väčšej kontrole a bolo zamerané na spoločensky účelné pracovné miesta. Chcem vás poprosiť o podporu tohto návrhu. Ďakujem za vašu pozornosť. (Potlesk.)